CELEX: 52022PC0179
Language: bg
Date: 2022-04-13
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение и поправка на Регламент (ЕС) № 508/2014 по отношение на специални мерки за смекчаване на последиците от военната агресия на Русия срещу Украйна върху риболовните дейности и за ограничаване на въздействието от сътресението на пазара, причинено от тази военна агресия, върху веригата на доставки на продукти от риболов и аквакултури

ЕВРОПЕЙСКА КОМИСИЯ
            Брюксел, 13.4.2022
            COM(2022) 179 final
            2022/0118(COD)
            
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение и поправка на Регламент (ЕС) № 508/2014 по отношение на специални мерки за смекчаване на последиците от военната агресия на Русия срещу Украйна върху риболовните дейности и за ограничаване на въздействието от сътресението на пазара, причинено от тази военна агресия, върху веригата на доставки на продукти от риболов и аквакултури 
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Военната агресия на Русия срещу Украйна, която започна на 24 февруари 2022 г., оказва въздействие върху операторите в сектора на рибарството и аквакултурите в Съюза. Нарушените търговски потоци на ключови за сектора на рибарството и аквакултурите стоки от Русия и Украйна доведоха до още по-голямо и внезапно увеличение на цените на основни ресурси като енергията и суровините. Търговията между Украйна и Съюза е сериозно засегната и от липсата на транспорт, тъй като украинските летища са неизползваеми в резултат от руското нападение, а в украинските пристанища са преустановени всички операции на търговското корабоплаване. Настоящата криза вероятно ще има сериозни последици за доставките на зърно, растителни масла и бяла риба от Украйна и Русия за Съюза, което от своя страна ще доведе до значително покачване на цените на рибните фуражи и до недостиг на основни суровини. Част от флота на Съюза е преустановила риболовните си дейности поради намаляването на тяхната рентабилност и невъзможността да се компенсира увеличението на разходите за влагани ресурси, като например покачващите се цени на енергията. Кумулативното въздействие на увеличените разходи и недостигът на ресурси засяга и секторите на отглеждането и преработката на морски храни. Следователно е налице значително сътресение на пазара, причинено от сериозното увеличение на разходите и смущенията в търговията, което налага вземането на ефективни и ефикасни действия.Военната агресия на Русия срещу Украйна застрашава и сигурността на риболовните дейности, извършвани от рибарите от Съюза в съседни райони. Поради тази причина дейностите в определени зони бяха прекратени с превантивна цел.
               
            
            
               С оглед на гореизложеното Комисията предлага изменение на Регламент (ЕС) № 508/2014 за Европейския фонд за морско дело и рибарство (ЕФМДР) чрез въвеждане на специални мерки, с които да се смекчат последиците от военната агресия на Русия срещу Украйна върху риболовните дейности и да се ограничи въздействието от сътресението на пазара, причинено от тази военна агресия, върху веригата на доставки на продукти от риболов и аквакултури. Разходите ще бъдат допустими за финансиране от ЕФМДР до 31 декември 2023 г.
            
            
               С настоящото предложение се допълва Решение за изпълнение (ЕС) 2022/500 на Комисията от 25 март 2022 г. за констатиране на военната агресия на Русия срещу Украйна като настъпване на изключително събитие, водещо до значителни смущения на пазарите, вследствие на което се задействат мерки за подпомагане при кризи по линия на Европейския фонд за морско дело, рибарство и аквакултури (ЕФМДРА). Пакетите от мерки по линия на ЕФМДР и ЕФМДРА увеличават в максимална степен използването на наличните финансови ресурси за подпомагане на секторите на рибарството, аквакултурите и преработването на морски храни в условията на настоящата криза.
            
            
               •Съгласуваност с действащите разпоредби в тази област на политиката
            
            
               Предложението е в съответствие с Регламент (ЕС) № 1380/2013 относно общата политика в областта на рибарството и с Регламент (ЕС) № 1303/2013 относно общоприложимите разпоредби за фондовете на Съюза, изпълнявани при споделено управление. 
            
            
               •Съгласуваност с други политики на Съюза
            
            
               
                  Предложението се ограничава до целево и извънредно изменение на Регламент (ЕС) № 508/2014 и запазва съгласуваността с други политики на Съюза.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 43, параграф 2 и член 175 от Договора за функционирането на Европейския съюз. 
            
            
               •Субсидиарност (при неизключителна компетентност) 
            
            
               Разпоредбите на предложението се изпълняват в рамките на споделено управление в съответствие с Финансовия регламент. 
            
            
               •Пропорционалност
            
            
               Предложените разпоредби са в съответствие с принципа на пропорционалност, тъй като са уместни, необходими и няма други по-малко ограничителни мерки за постигане на желаните цели на политиката. 
            
            
               •Избор на инструмент
            
            
               Предложен инструмент: регламент на Европейския парламент и на Съвета.
            
         
         
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               
                  Не се прилага.
               
            
            
               •Консултации със заинтересованите страни
            
            
               Различни заинтересовани страни от сектора на рибарството и аквакултурите и представители на държавите членки подчертаха необходимостта от смекчаване на последиците върху риболовните дейности, предизвикани от военната агресия на Русия срещу Украйна, и от ограничаване на въздействието от сътресението на пазара върху веригата на доставки на продукти от риболов и аквакултури, като също така повдигнаха въпроси във връзка с породените от това предизвикателства. Необходимостта от осигуряване на финансово подпомагане за сектора на рибарството и аквакултурите беше изтъкната от всички оператори, заинтересовани страни и засегнати държави членки.
            
            
               •Събиране и използване на експертни становища
            
            
               
                  Не се прилага.
               
            
            
               •Оценка на въздействието
            
            
               
                  Не е необходима оценка на въздействието поради изключителния и критичен характер на военната агресия на Русия срещу Украйна, която изисква предприемането на незабавни смекчаващи мерки от страна на Съюза.  
               
            
            
               •Пригодност и опростяване на законодателството
            
            
               
                  Не се прилага.
               
               
                   •
                        Основни права
               
               
                  Настоящото предложение не оказва въздействие върху защитата на основните права.
               
            
            
               4.ОТРАЖЕНИЕ ВЪРХУ БЮДЖЕТА
            
            
               Предложеното изменение не предполага промени в годишните тавани за поети задължения и плащания по многогодишната финансова рамка. 
            
            
               Тъй като дейностите в областта на рибарството, аквакултурите и преработването са значително засегнати от кризата, настоящите мерки и оперативни програми по ЕФМДР не се изпълняват по обичайния начин. Поради това, за да се избегне загубата на финансови ресурси за ефективно противодействие на кризата, следва да се даде възможност на държавите членки да преразпределят финансови ресурси в рамките на своите оперативни програми към специалните мерки и да направят това в кратки срокове. Тази възможност ще бъде ограничена от бюджетните средства, които държавите членки вече са получили и които не могат да бъдат превишени. 
            
            
               Бюджетните кредити за плащане, налични в бюджета на ЕФМДР за 2022 г., позволяват прехвърляне между приоритетите на Съюза в рамките на оперативните програми. На практика новите мерки до голяма степен ще заместят първоначално планираните мерки, които трябва да се преразгледат в сегашния контекст на общо прекъсване на веригата на доставки. Следователно предложените мерки имат за цел да гарантират ефективното изпълнение на бюджета за 2022 г. и на отпуснатите за ЕФМДР средства през периода 2014—2020 г. 
            
            
               Комисията ще следи внимателно въздействието на предложеното изменение върху бюджетните кредити за плащания през 2022 г., като взема предвид както изпълнението на бюджета, така и преразгледаните прогнози на държавите членки.
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
         
         
            
               Прилагат се изискванията за изпълнение, мониторинг, оценка и докладване, установени в Регламент (ЕС) № 508/2014 и Регламент (ЕС) № 1303/2013.
            
            
               •Обяснителни документи (за директивите)
            
            
               
                  Не се прилага.
               
            
            
               •Подробно разяснение на отделните разпоредби на предложението
            
            
               С предложението се въвеждат посочените по-долу мерки за смекчаване на последиците от военната агресия на Русия срещу Украйна върху риболовните дейности и за ограничаване на въздействието от сътресението на пазара, причинено от тази военна агресия, върху веригата на доставки на продукти от риболов и аквакултури:
            
            
               ·финансова компенсация за временно преустановяване на риболовни дейности, когато военната агресия на Русия срещу Украйна застрашава сигурността на риболовните операции. Тази компенсация не е ограничена нито от финансовия таван, установен в член 25, параграф 3 от Регламента за ЕФМДР, нито от максималния 6-месечен срок, определен в член 33, параграф 2 от същия регламент. За нея се прилага стандартната ставка на съфинансиране от Съюза в размер на 75 % от допустимите публични разходи;
            
            
               ·финансова компенсация за признати организации на производители и асоциации на организации на производители, които съхраняват продукти от риболов или аквакултури в съответствие с механизма за съхранение, предвиден в Регламент (ЕС) № 1379/2013 (обща организация на пазарите);
            
            
               ·финансова компенсация за операторите в сектора на рибарството и аквакултурите (включително преработвателния сектор) за пропуснатите от тях приходи и за допълнителните разходи, които са понесли поради сътресението на пазара, причинено от военната агресия на Русия срещу Украйна и последиците от тази агресия върху веригата на доставки на продукти от риболов и аквакултури. 
            
            
               С предложението посочените схеми за обезщетение се въвеждат в съществуващите мерки по ЕФМДР, за да се улесни бързото им прилагане. Използването на вече налична рамка премахва необходимостта от значителни изменения на образеца на оперативните програми и улеснява препрограмирането от страна на държавите членки. Ще бъде необходимо обаче да се направят незначителни технически корекции в образеца на оперативните програми и в системата за докладване и мониторинг. Корекциите в системата за докладване и мониторинг не са спешни, тъй като държавите членки разполагат с една година, преди да трябва отново да представят кумулативни данни за операциите, избрани за финансиране съгласно член 97, параграф 1, буква а) от Регламента за ЕФМДР. 
            
            
               С предложението се въвеждат и механизми за гъвкавост, за да се улесни своевременното прилагане на тези нови мерки:
            
            
               ·опростена процедура за изменение на оперативните програми на държавите членки по отношение на въвеждането на тези мерки, включително преразпределяне на финансови ресурси за тях;
            
            
               ·допустимост със задна дата на разходите по тези мерки, считано от 24 февруари 2022 г.;
            
            
               ·възможност за преразпределяне към новите мерки на фиксираните суми, първоначално заделени за някои мерки по ЕФМДР (контрол и правоприлагане, събиране на данни).
            
            
               С предложението се поправя и печатна грешка в английския текст на член 96 от Регламента за ЕФМДР — „income foregone“ следва да се замени с „income forgone“.
            
            
            
               2022/0118 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение и поправка на Регламент (ЕС) № 508/2014 по отношение на специални мерки за смекчаване на последиците от военната агресия на Русия срещу Украйна върху риболовните дейности и за ограничаване на въздействието от сътресението на пазара, причинено от тази военна агресия, върху веригата на доставки на продукти от риболов и аквакултури 
               
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
         
         
            
               като взеха предвид Договора за функционирането на Европейския съюз, и по-специално член 43, параграф 2 и член 175 от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  1
               , 
            
            
               като взеха предвид становището на Комитета на регионите
                  2
               , 
            
            
               в съответствие с обикновената законодателна процедура,
            
            
               като имат предвид, че:
            
            
               (1)Военната агресия на Русия срещу Украйна, която започна на 24 февруари 2022 г., оказва въздействие върху операторите в сектора на рибарството и аквакултурите в Съюза. Нарушените търговски потоци на ключови за сектора на рибарството и аквакултурите стоки от Русия и Украйна доведоха до още по-голямо и внезапно увеличение на цените на основни ресурси като енергията и суровините. Търговията между Украйна и Съюза е сериозно засегната и от липсата на транспорт, тъй като украинските летища са неизползваеми в резултат от руското нападение, а в украинските пристанища са преустановени всички операции на търговското корабоплаване. Настоящата криза вероятно ще има сериозни последици за доставките на зърно, растителни масла и бяла риба от Украйна и Русия за Съюза, което от своя страна ще доведе до значително покачване на цените на рибните фуражи и до недостиг на основни суровини. Част от флота на Съюза е преустановила риболовните си дейности поради намаляването на тяхната рентабилност и невъзможността да се компенсира увеличението на разходите за влагани ресурси, като например покачващите се цени на енергията. Кумулативното въздействие на увеличените разходи и недостигът на ресурси засяга и секторите на отглеждането и преработката на морски храни. Следователно е налице значително сътресение на пазара, причинено от сериозното увеличение на разходите и смущенията в търговията, което налага вземането на ефективни и ефикасни действия.
            
            
               (2)Поради това следва да е налице възможност да се предостави подпомагане по линия на Европейския фонд за морско дело и рибарство (ЕФМДР), създаден с Регламент (ЕС) № 508/2014 на Европейския парламент и на Съвета
                  3
               , за специални мерки за смекчаване на последиците от сътресението на пазара, причинено от военната агресия на Русия срещу Украйна, върху веригата на доставки на продукти от риболов и аквакултури. Тези мерки следва да включват финансова компенсация за признати организации на производители и асоциации на организации на производители, които съхраняват продукти от риболов или аквакултури в съответствие с членове 30 и 31 от Регламент (ЕС) № 1379/2013 на Европейския парламент и на Съвета
                  4
               , и финансово обезщетение за операторите в сектора на рибарството и аквакултурите за пропуснатите от тях приходи и за допълнителните разходи, които са понесли поради сътресението на пазара, причинено от военната агресия на Русия срещу Украйна и последиците от нея за веригата на доставки на продукти от риболов и аквакултури. Разходите за операциите, подпомагани по тези мерки, следва да бъдат допустими, считано от 24 февруари 2022 г. — т.е. от датата, на която започна военната агресия на Русия срещу Украйна. 
            
            
               (3)Следва също така да е налице възможност ЕФМДР да предоставя финансова компенсация за временното преустановяване на риболовни дейности, когато военната агресия на Русия срещу Украйна застрашава сигурността на риболовните дейности. Това временно преустановяване следва да е настъпило на 24 февруари 2022 г. — т.е. на датата, на която започна военната агресия на Русия срещу Украйна, или след това. 
            
            
               (4)В контекста на значителните социално-икономически последици от сътресението на пазара, причинено от военната агресия на Русия срещу Украйна, върху веригата на доставки на продукти от риболов и аквакултури, следва да е възможно да се предостави подпомагане за временното преустановяване на риболовни дейности, причинено от военната агресия на Русия срещу Украйна, с максимален процент на съфинансиране в размер на 75 % от допустимите публични разходи. 
            
            
               (5)Предвид необходимостта от гъвкавост при преразпределянето на финансовите ресурси следва да се осигури възможност фиксираните суми, определени за мерки за контрол и правоприлагане и за мерки за събиране на данни, да бъдат преразпределени към мерките за смекчаване на последиците от военната агресия на Русия срещу Украйна върху риболовните дейности и за ограничаване на въздействието от сътресението на пазара, причинено от тази военна агресия, върху веригата на доставки на продукти от риболов и аквакултури. По същата причина и без да се засягат съществуващите финансов таван и ограничение на продължителността за другите случаи на временно преустановяване на риболовни дейности, по отношение на предоставянето на подпомагане за временното преустановяване на риболовни дейности, причинено от военната агресия на Русия срещу Украйна, следва да не се прилагат финансов таван и ограничение на продължителността. Следва да продължи да се прилага задължението за приспадане на размера на подпомагането, предоставено за временно преустановяване, от размера на подпомагането, предоставено за окончателно преустановяване на риболовните дейности на същия кораб. С оглед на правната яснота, при прилагането на този нов случай на временно преустановяване е необходимо да се посочи периодът на допустимост, определен в член 65, параграф 2 от Регламент (ЕС) № 1303/2013 на Европейския парламент и на Съвета
                  5
               . 
            
            
               (6)Предвид спешната необходимост от предоставяне на необходимото подпомагане обхватът на опростената процедура за изменение на оперативните програми на държавите членки следва да се разшири, така че да обхване измененията, свързани със специалните мерки за смекчаване на последиците от военната агресия на Русия срещу Украйна върху риболовните дейности и за ограничаване на въздействието от сътресението на пазара, причинено от тази военна агресия, върху веригата на доставки на продукти от риболов и аквакултури. Тази опростена процедура следва да обхваща всички изменения, необходими за пълното прилагане на съответните мерки, включително тяхното въвеждане, преразпределянето на финансови средства от други мерки и описанието на методите за изчисляване на подпомагането. 
            
            
               (7)В интерес на правната яснота по отношение на прилагането на новите мерки е необходимо да се поправи печатна грешка в английския текст на Регламент (ЕС) № 508/2014, като „income foregone“ се замени с „income forgone“. Съответната корекция се нанася в член 96 от посочения регламент. 
            
            
               (8)Предвид спешната необходимост от предоставяне на необходимото подпомагане настоящият регламент следва да влезе в сила в деня след деня на публикуването му. Поради неочаквания характер на военната агресия на Русия срещу Украйна и сериозното ѝ въздействие върху риболовните дейности и засегнатите икономически сектори и вериги на доставки допустимостта на разходите следва да бъде с обратно действие, считано от 24 февруари 2022 г.
            
            
               (9)Поради необходимостта от спешни действия, предизвикана от военната агресия на Русия срещу Украйна и нейното социално-икономическо въздействие върху сектора на рибарството и аквакултурите, беше преценено за уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия.
            
            
               (10)Поради това Регламент (ЕС) № 508/2014 следва да бъде съответно изменен и поправен,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1 
                  Изменения на Регламент (ЕС) № 508/2014
            
            
         
         
            
               Регламент (ЕС) № 508/2014 се изменя, както следва:
            
            
            
               1. В член 13 се добавя следният параграф 7:
            
            
               „7. Бюджетните ресурси, посочени в параграфи 2 и 3, могат да бъдат преразпределени за подпомагането, посочено в член 33, параграф 1, буква г), член 44, параграф 4а, член 67 и член 68, параграф 3, за да се смекчат последиците от военната агресия на Русия срещу Украйна върху риболовните дейности и за да се ограничи въздействието от сътресението на пазара, причинено от тази военна агресия, върху веригата на доставки на продукти от риболов и аквакултури.“
            
            
            
               2. В член 22, параграф 2 буква д) се заменя със следното:
            
            
               „д) изменения на оперативни програми, които се отнасят до подпомагането, посочено в член 33, параграф 1, буква г), член 35, член 44, параграф 4а, член 55, параграф 1, буква б), членове 57, 66 и 67, член 68, параграф 3 и член 69, параграф 3, включително преразпределянето на финансови ресурси за тях с цел да се преодолеят последиците от избухването на COVID-19 или да се смекчат последиците от военната агресия на Русия срещу Украйна върху риболовните дейности и да се ограничи въздействието от сътресението на пазара, причинено от тази военна агресия, върху веригата на доставки на продукти от риболов и аквакултури.“
            
            
            
               3. В член 33, параграф 1 буква г) се заменя със следното:
            
            
               „г) когато временното преустановяване на риболовни дейности е настъпило между 1 февруари и 31 декември 2020 г. вследствие на избухването на COVID-19, включително по отношение на кораби, извършващи дейност в рамките на споразумение за партньорство в областта на устойчивото рибарство, или е настъпило на 24 февруари 2022 г. или след това вследствие на военната агресия на Русия срещу Украйна, която застрашава сигурността на риболовните дейности.“
            
            
            
               4. В член 33, параграф 1, буква г) втората алинея се заменя със следното:
            
            
               „В съответствие с член 65, параграф 9, втора алинея от Регламент (ЕС) № 1303/2013 и чрез дерогация от член 65, параграф 9, първа алинея от същия регламент разходите за операциите, подпомагани съгласно първа алинея, буква г) от настоящия параграф, са допустими от 1 февруари 2020 г., ако произтичат от избухването на COVID-19, или от 24 февруари 2022 г., ако произтичат от военната агресия на Русия срещу Украйна, която застрашава сигурността на риболовните дейности.“
            
            
            
               5. В член 33 параграф 2 се заменя със следното:
            
            
               „2. Подпомагането по параграф 1, първа алинея, букви а), б) и в) може да се предостави за максимален срок от шест месеца за всеки отделен кораб през периода на допустимост, посочен в член 65, параграф 2 от Регламент (ЕС) № 1303/2013. Този максимален срок не се прилага по отношение на подпомагането по буква г) от същата алинея.“
            
            
            
               6. В член 44 параграф 4а се заменя със следното:
            
            
               „4а. ЕФМДР може да подпомага мерки за временно преустановяване на риболовни дейности, причинено от избухването на COVID-19 или от военната агресия на Русия срещу Украйна, което застрашава сигурността на риболовните дейности, съгласно предвиденото в член 33, параграф 1, буква г) и при условията, определени в член 33.“
            
            
         
         
            
               7. В член 67 уводният текст на първата алинея от параграф 1 се заменя със следното:
            
            
               „1. Когато това е необходимо, за да се реагира на избухването на COVID-19 или за да се ограничи въздействието от сътресението на пазара, причинено от военната агресия на Русия срещу Украйна, върху веригата на доставки на продукти от риболов и аквакултури, ЕФМДР може да предоставя подпомагане, предназначено да компенсира признати организации на производители и асоциации на организации на производители, които съхраняват продуктите от риболов или аквакултури, изброени в приложение II към Регламент (ЕС) № 1379/2013, или продуктите под код КН 0302, изброени в буква а) от приложение I към посочения регламент, при условие че тези продукти се съхраняват в съответствие с членове 30 и 31 от посочения регламент и при спазване на следните условия:“. 
            
            
            
               8. В член 67 параграф 2 се заменя със следното:
            
            
               „2. Подпомагането, посочено в параграф 1, се прекратява на 31 декември 2020 г., освен ако с него се ограничава въздействието от сътресението на пазара, причинено от военната агресия на Русия срещу Украйна, върху веригата на доставки на продукти от риболов и аквакултури.
            
            
            
               В съответствие с член 65, параграф 9, втора алинея от Регламент (ЕС) № 1303/2013 и чрез дерогация от член 65, параграф 9, първа алинея от същия регламент разходите за операциите, подпомагани съгласно настоящия член, са допустими, считано от 1 февруари 2020 г. в отговор на избухването на COVID-19, и от 24 февруари 2022 г. с оглед на ограничаването на въздействието от сътресението на пазара, причинено от военната агресия на Русия срещу Украйна, върху веригата на доставки на продукти от риболов и аквакултури.“ 
            
            
            
               9. В член 68 се добавя следният параграф 3:
            
            
               „3. По линия на ЕФМДР може да се предоставят финансови компенсации за операторите в сектора на рибарството и аквакултурите за пропуснатите от тях приходи и за допълнителните разходи, които са понесли поради сътресението на пазара, причинено от военната агресия на Русия срещу Украйна и последиците от тази агресия върху веригата на доставки на продукти от риболов и аквакултури.
            
            
               В съответствие с член 65, параграф 9, втора алинея от Регламент (ЕС) № 1303/2013 разходите за операциите, подпомагани съгласно първа алинея, са допустими, считано от 24 февруари 2022 г.
            
            
               Компенсацията, посочена в първа алинея, се изчислява в съответствие с член 96.“
            
            
            
               10. В член 95, параграф 2 буква д) се заменя със следното:
            
            
               „д) операцията е свързана с подпомагане по член 33 или 34 или с компенсация по член 54, член 55, член 56, член 68, параграф 3 или член 69, параграф 3;“.
            
            
                
            
            
               Член 2 
                  Поправка на Регламент (ЕС) № 508/2014
            
            
               Член 96 от Регламент (ЕС) № 508/2014 се заменя със следното:
            
            
               „Член 96 
               Изчисляване на допълнителни разходи или пропуснати приходи
            
            
               Когато помощта е предоставена въз основа на допълнителни разходи или пропуснати приходи, държавите членки гарантират, че съответните изчисления са подходящи, точни и предварително установени въз основа на точно, справедливо и проверимо изчисление.“
            
         
         
            
               Член 3
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        ОВ C ,  г., стр. .
               
               
                  
                     (2)
                  
                        ОВ C ,  г., стр. .
               
               
                  
                     (3)
                  
                        Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (ОВ L 149, 20.5.2014 г., стр. 1).
               
               
                  
                     (4)
                  
                        Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на регламенти (ЕО) № 1184/2006 и (ЕО) № 1224/2009 и за отмяна на Регламент (ЕО) № 104/2000 (ОВ L 354, 28.12.2013 г., стр. 1).
               
               
                  
                     (5)
                  
                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).